Poročilo o aktivnosti alpinističnega odseka Rašica za leto 2004
Alpinistična aktivnost.

Letošnja zimska sezona je postregla predvsem z dobrimi razmerami v zaledenelih slapovih. Naši člani so preplezali lepo število zahtevnih slapov med katerimi gre izpostaviti množično ponovitev Stiriofobije v dolini belega potoka in vzpon naveze Kramer – Bekeš, ki sta opravila s slapom Psiho-direkt s Psihoterapijo. Ob koncu zime so k bogati beri rašiških prvenstvenih smeri še eno dodali  Kladnik, Zalar, Toni in Lazarevič in sicer Šentviške sanje v Klečici. V plezalnih vrtcih je sezono več kot uspešno odprl Jure Golob s ponovitvijo zahtevne in legendarne smeri v Mišji peči Za staro kolo in majhnega psa 8c+. Na primorskem sta se izkazala tudi Miha Valič s ponovitvijo Lahko noč Irena 8b in Boris Kurnik s ponovitvijo dveh smeri z oceno 8a. Poletje nas je letos pričakalo z velikimi količinami snega v severnih stenah in dokaj nestanovitnim vremenom. Kljub temu so naši člani vseskozi veliko plezali. Od vzponov poleti velja omeniti ponovitev Gervasuttijevega stebra v Mt. Blanc du Taculu, ki sta jo opravila Kladnik in Bekeš in ponovitev smeri Anouk v Malihi Jorassih naveze Mramor- Debevec.  Oba vzpona sta bila opravljena v okviru tabora v Chamonixu.  Minca Mramor in Tadej Debevec sva nato ponovila še redkeje plezano smer Phillip Flamm v severni steni Civette.  V tem času sta na pot odšli že dve odpravi, katerih udeleženca sta bila tudi naša člana Miha Valič in Matevž Kramer. Miha je kljub začetnemu slabemu vremenu nato skupaj s soplezalcema opravil kar nekaj mednarodno odmevnih vzponov. Med njimi izstopajo prvenstvena smer na Trango Monk in prvi vzpon v alpskem slogu po smeri Eternal Flame na vrh Namelles Tower. Matevž pa je odpravo v Pakistan s ciljem preplezati še nepreplezano steno K7 zaradi  težav predčasno zapustil. Septembra sva na Tabor UIAA odšla še Minca in Tadej, kjer pa nam zaradi slabega vremena v ključnem delu vzpona ni uspelo osvojiti Satopantha (7075m) visokega vrha v Garwalski Himalaji. Jure Golob je v balvanskem plezanju tudi letos postal državni prvak. Sicer pa smo v celotni letošnji sezoni  skupaj opravili okoli 1450 vzponov in smo spet dosegli lanskoletno število. Poleg količine pa navdušuje predvsem dejstvo, da so nekateri vzponi res tudi zelo kvalitetni. 
Alpinistična Šola

V sezoni 2003/2004 je alpinistično šolo vodil Blaž Grapar. Opravljena so bila vsa predavanja, ki jih predpisuje učni načrt. Vaje so tako kot vsako leto potekale spomladi v Turncu pod Šmarno goro. Zelo dobra stvar letošnje šole je bila zelo homogena in sproščena skupina tečajnikov, ki so se hitro povezali in postali dobri prijatelji, posledica tega pa je bilo tudi resnejše delo in večja udeležba na akcijah šole. Vseskozi so se zelo dobro držali in prepričan sem, da nas tudi danes ne bodo razočarali. Odsek jim je letos nudil res veliko število skupnih tur. Poleg obveznih 8 tur smo letos izvedli še vsak mesec preko poletja vsaj eno, od tega je bila večina dvodnevnih. Skupno turo smo izvedli tudi v sklopu tabora v Dolomitih tako, da so spoznali še lepote dolomitskih vršacev. 
Izobraževanje
Po številu novih alpinistov smo v letošnjem letu močno izstopali, saj je letos izpite za alpiniste opravilo kar 6 pripravnikov in sicer: Alenka Klemenčič, Marko Bekeš, Martin Škrk, Grega Kladnik, Iztok Rutar in Aljaž Škerlavaj. Miha Valič in Gregor Sluga sta jeseni postala pripravnika za Gorske vodnike in s tem zaključila glavni del izobraževanja. Tudi Tadej Debevec je v tem letu nadaljeval z izobraževanjem za gorskega vodnika.  Peter Dragar, kot član republiške izpitne komisije, še vedno nadzoruje znanje bodočih alpinistov, Jani Bele pa je vodja izobraževanj za alpinistične inštruktorje. Dodatno svoje znanje spopolnjuje tudi deset naših članov ki so aktivni člani Gorske reševalne službe postaja Ljubljana.

Tabori
V letošnjem letu smo izvedli dva tabora in sicer prvega  poleti v Chamonixu, ki so se ga v večini udeležili predvsem alpinisti. Skupaj nas je bilo 10. Najprej smo nekaj dni plezali v območji Chamoniških igel nad Aiguille du Plan, nato pa smo se odpravili vsak v svoje področje. Tabor je vseskozi spremljalo zelo lepo in stabilno vreme. Drugi tabor je bil že tradicionalni tabor avgusta v Cortini. V okviru tabora smo izvedli tudi skupno turo za tečajnike. Skupno število udeležencev je krepko preseglo številko 50, kar je za takšno turo že res lepa številka. Na žalost smo tabor zaradi zelo slabega vremena in snega predčasno zaključili.

Športne aktivnosti

Kot vsako leto smo tudi letos imeli svoj termin v športni dvorani OŠ Šentvid in sicer smo se dobivali enkrat tedensko po dve uri. Na naši steni smo novembra izvedli  vsakoletno tradicionalno tekmo v športnem plezanju, za kar gre velika zahvala Mihi Valiču, ki nam je tekmovanje s postavljanjem smeri tudi omogočil. Prav tako pa gre zahvala Ani Peskari, ki je letos poskrbela za res lepe in bogate nagrade. Poleg športne dvorane smo imeli v zadnjem letu najeto tudi malo balvansko steno v Gimnaziji Šiška, kjer smo se dobivali enkrat tedensko, od letošnjega šolskega leta naprej pa imamo dva termina. V Šiški smo plačevali po 4.200SIT na teden,  v Šentvidu pa 6.000 SIT .

Finance

Mestna občina Ljubljana nas je tako kot vsako leto uvrstila na njihov seznam sofinanciranja in nam namenila 220.000 sit za vrhunski šport in še nekaj denarja za delovanje društva. Planinsko društvo nam je pomagalo po svojih zmožnostih, podprl pa je tudi udeležbo Mihe Valiča na odpravi v Pakistan s 50.000 sit. Odsek sam pa je vsakemu kategoriziranemu članu, ki je šel na odpravo namenil po 50.000 sit. Te podpore so bili deležni Valič, Kramer in Mramor. 
Nakup opreme

V letošnjem letu nismo kupovali nikakršne skupne opreme saj večino opreme, ki jo potrebujemo predvsem za vzgojne akcije, sedaj že imamo. Nove vrvi so v letošnjem letu dobili:  Valič (dvojček,), Standeker (dvojna), Grapar (dvojna), Kramer (enojna), Kurnik (enojna), Pate (enojna), Golob (enojna). Kupljene so bile tudi nagrade za naše najperspektivnejše in najboljše plezalce in plezalke ter spomini  za nove alpiniste.
Kategorizirani športniki
V letošnjem letu so bili pod alpinistično dejavnostjo kategorizirani Miha Valič v perspektivnem razredu in Minca Mramor ter Matevž Kramer v državnem razredu. Med športnimi plezalci je bil kategoriziran Jure Golob in sicer v mednarodnem razredu. Po dolgem času so bili torej kar štirje člani našega odseka kategorizirani, kar je lep obet za prihodnost.

Vodstvo smo v tem letu sestavljali:

Načelnik: Debevec Tadej
Pomočnik načelnika: Blaž Grapar
Blagajnik: Vesna Britovšek
Gospodar: Mrak Tadej
Vodja Šole: Blaž Grapar
Tajnik: Alenka Klemenčič 

Nadzorni odbor: Matic Redelonghi, Gregor Sluga
Častno razsodišče: Jani Bele, Peter Dragar in Minca Mramor
Razno

Zelo dobro nam služi naša internetna stran, za kar se moramo zahvaliti Blažu in Matičku, ki ažurno skrbita zanjo in jo sproti prilagajata našim potrebam. V letošnjem letu je naš član Gregor Sluga postal predsednik našega društva, tako da imamo sedaj našega člana na najvišji funkciji v društvu. Veseli me dejstvo, da kljub velikemu številu vzponov ni zaslediti kakšnih večjih poškodb in obenem izkoriščam priložnost, da vas pozovem, da še naprej vsak pazi nase in na svoje soplezalce. Prav tako me veseli, da je splošno vzdušje na odseku  dobro in se kljub precejšnjem povečevanju članov iz leta v leto še vedno večinoma zelo dobro razumemo. Veseli tudi veliko število članov na skupnih akcijah, predvsem na skupnih turah in taborih. Na koncu bi se rad še zahvalil vsem, predvsem članom vodstva, ki na mnoge načine pomagate k dobremu delovanju odseka in s tem meni lajšate in lepšate delo. Hvala.  
Načelnik AO Rašica

Tadej Debevec   l.r.   

